PLANB ‘อ๊อด’ เอฟเฟกต์.!
ในรอบ 1 สัปดาห์ที่ผ่านมา ราคาหุ้นบริษัท แพลน บี มีเดีย จำกัด (มหาชน) หรือ PLANB รูดแรง ปรับลดลงถึง 11.03%..!
5 ก.พ. 2563

สำนักข่าวรัชดา
ในรอบ 1 สัปดาห์ที่ผ่านมา ราคาหุ้นบริษัท แพลน บี มีเดีย จำกัด (มหาชน) หรือ PLANB รูดแรง ปรับลดลงถึง 11.03%..!
เนื่องจากกังวลเรื่องอื้อฉาวกรณีมีการฟ้องร้อง พล.ต.อ.สมยศ พุ่มพันธุ์ม่วง นายกสมาคมกีฬาฟุตบอลแห่งประเทศไทย ในพระบรมราชูปถัมภ์ ว่า เอื้อประโยชน์ให้ PLANB ในสัญญาการบริหารจัดการ sponsorship ให้สมาคมฟุตบอลแห่งประเทศไทย (FAT)
ทำให้นักลงทุนตกใจเลยพร้อมใจกันเทขายหุ้น PLANB เพราะเกรงจะได้รับผลกระทบจากคดีความ…
กลายเป็น “อ๊อด เอฟเฟกต์” ซะงั้น…
ล่าสุด PLANB ได้ออกมายืนยันแล้วว่า การประมูลในปี 2016 ได้ยื่นเอกสารถูกต้องทุกประการ
และยืนยันว่า จะเข้าร่วมประมูลสัญญาใหม่ โดยผู้บริหารมองว่ามีโอกาสสูงที่จะได้ต่อสัญญาเนื่องจากผลงานที่ผ่านมา สร้างผลตอบแทนที่ดีให้กับ FAT
ก็ทำให้นักลงทุนคลายกังวลได้ระดับหนึ่ง…ส่งผลให้ราคาหุ้น PLANB เริ่มฟื้นตัว
แต่อย่าเพิ่งวางใจ ต้องไปลุ้นอีกว่า หลังการเลือกตั้งนายกสมาคมฯ วันที่ 12 ก.พ.นี้แล้วเสร็จ ผลจะเป็นอย่างไร..?
(แหม๊…เห็นชื่อผู้สมัครนายกสมาคมฟุตบอลฯใหม่แล้ว บอกเลยว่า แต่ละคนเขี้ยวลากทั้งน้านนน  ตั้งแต่ บิ๊กอ๊อด-พล.ต.อ.สมยศ พุ่มพันธุ์ม่วง (นายกสมาคมฯคนปัจจุบัน) หรือจะเป็นวรวีร์ มะกูดี (อดีตนายก) และดร.ภิญโญ นิโรจน์)
มีเสียงเมาท์มอยหนาหูว่า ถ้าบิ๊กอ๊อด มาวิน… PLANB ก็คงนอนมาเลยแหละ…
แต่หาก PLANB ไม่ได้ต่อสัญญา…เบื้องต้นถูกประเมินว่าส่งผลกระทบกำไรจะหายไปปีละประมาณ 100 ล้านบาท หรือคิดเป็นประมาณ 10% ของประมาณการกำไรสุทธิในปีนี้
ก็เป็นตัวเลขที่ค่อนข้างสูงเหมือนกัน..! ซึ่งอาจกระทบต่องบ PLANB อย่างมีนัยสำคัญ
แต่จะว่าไป PLANB ยังมีปัจจัยเชิงบวกที่จะหนุนการเติบโตในอนาคต ไม่ว่าจะเป็นการได้สิทธิบริหารสื่อกีฬาโอลิมปิกเกมส์ 2020 โดยบริษัทมีการทำสัญญาได้ sponsorship กับ AIS, Toyota, ธ.ออมสิน, PPTV, AIS Play เพิ่มขึ้น
การบริหารสื่อโฆษณาในร้านเซเว่น-อีเลฟเว่น ที่คาดจะเริ่มรับรู้รายได้ตั้งแต่ เม.ย. 2563 จำนวน 500 สาขา และช่วงครึ่งหลังปี 2563 อีก 500 สาขา และปี 2564 อีก 1,000 สาขา
รวมทั้งรายได้จาก I AM หรือ BNK48 คาดปี 2562 อยู่ที่ 550 ล้านบาท และปี 2563–2564 เพิ่มขึ้นปีละ 10% โดยคาดการใช้สื่อโฆษณาเฉลี่ยรวม เพิ่มขึ้นอยู่ที่ 78-80% จากการร่วม Synergy กับบริษัท วีจีไอ จำกัด (มหาชน) หรือ VGI และบริษัท มาสเตอร์ แอด จำกัด (มหาชน) หรือ MACO รวมถึงการขยายสื่อป้ายดิจิทัลของ PLANB ปีนี้เพิ่มขึ้น
ทำให้ปี 2563 คาด PLANB จะมีกำไรสุทธิที่ 1,093 ล้านบาท เพิ่มขึ้น 43.8% จากปีก่อน
ส่วนปี 2562 คาดกำไรสุทธิอยู่ที่ 719 ล้านบาท เพิ่มขึ้น 12% จากปีก่อน โดยแนะนำ “ซื้อ” ราคาเป้าหมายที่ 11.40 บาท
ก็ยังมีอัพไซด์ให้เล่นอีกกว่า 80%
แต่ถ้ายังไม่อยากเสี่ยง จะโยกไปเล่นหุ้นตัวอื่นไปพลาง ๆ ก่อน ก็ไม่ว่ากัน…
เอาที่สบายใจละกัน…
…อิ อิ อิ…
 